## Martínez Mus reclama “valentia” al Govern central per a executar l’enterrament de les vies a Alfafar, Sedaví i Benetússer i demana la convocatòria de la mesa de treball

*** El conseller assegura que els veïns “aniran juntament amb la Generalitat per a portar la seua justa demanda davant la Unió Europea”
* El titular d’Infraestructures lamenta que el Ministeri de Transports “ignore l’informe d’un projecte que podria estar acabat en 24 mesos”**

El conseller de Medi Ambient, Infraestructures i Territori, Vicente Martínez Mus, ha reclamat al Govern “valentia” per a executar l’enterrament de les vies en els termes municipals d’Alfafar, Sedaví i Benetússer i li ha demanat que convoque la mesa de treball amb totes les parts implicades “per a acabar amb un pas a nivell “que s’ha cobrat massa víctimes”.

Així s’ha pronunciat Martínez Mus després de reunir-se amb la plataforma d’afectats per l’enterrament de les vies a Alfafar-Sedaví-Benetússer a la qual ha traslladat el compromís de la Conselleria d’acompanyar-los a la Comissió de Peticions del Parlament Europeu. “Aniran juntament amb la Generalitat per a portar la seua justa demanda davant la Unió Europea perquè la societat valenciana no pot permetre’s mantindre un pas a nivell que s’ha cobrat quasi 80 morts en els últims anys”, ha incidit el conseller.

En esta línia, Martínez Mus ha explicat que “després de la falta de sensibilitat del Govern central i el desconeixement de la realitat dels municipis afectats, nosaltres estem compromesos amb els veïns que volen veure solucionats els seus problemes acústics i d’inseguretat sorgits del pas a nivell en superfície”.

Així mateix, el titular d’Infraestructures ha reiterat a la plataforma d’afectats el compromís de la Generalitat per a posar fi a “esta reivindicació històrica”, i ha recordat que la Generalitat té elaborat un informe per a l’enterrament de vies que marca una solució viable per a este punt negre”.

Este estudi, que es va remetre a l’inici de l’any al Ministeri de Transports i Mobilitat Sostenible amb el suport dels ajuntaments d’Alfafar, Benetússer i Sedaví, així com de la plataforma d’afectats pel pas a nivell, evidencia la circulació diària de 163 trens i l’encreuament de més de 1.400 vehicles.

L’informe proposa enterrar la doble via existent, així com l’estació, a fi d’eliminar la barrera que suposa la via al seu pas per Alfafar, Benetússer i Sedaví.

El document presentat, que s’ha dissenyat perquè l’enterrament i la posada en servici de la nova infraestructura puga estar conclòs en 24 mesos, planteja també una actuació de 2.800 metres de longitud i inclou la construcció d’una nova estació per a Benetússer-Alfafar per a facilitar la mobilitat d’esta zona amb més de 50.000 habitants.

Fecha: 12/09/2024